Golym (hebr. גולם) to je podug żydowskij tradycyje istota ulepiono s gliny na ksztołt czowieka, nale pozbawiono duszy, skiż tego co niy bōła stworzōno ôd Boga yno ôd czowieka. Piyrsze ôpisy tworzynio golymōw ôd ludzi sōm we Talmudzie. Nojbarzi znōmo je historyjo ô golymie, kerygo mioł stworzić rabin Jehuda Löw ben Bezalel ze Pragi. Golym tyn mioł ôchraniać prasko djaspora żydowsko ôd atakōw, kere we XVI stoleciu bōły na nich czyńōne skiż posōndzanio jejich ô bezbożne praktyki a zajmowaniy sie ôkultyzmym. Podug legyndy, golym zbuntowoł sie a zaczōn zabijać tyż tych kerym mioł słōżyć, bez cōż rabin Jehuda wyćōngnōł mu s gymby pergamin s naszkryflanymi na nim buchsztabōma kere dowoły mu żywobycie a wymazoł piyrszo, skiż tygo golym stoł sie nazod yno posōngym. Powiarka podowo, co strzaskany golym je skryty na gōrze synagogi we Pradze.